CELEX: 62013TN0346
Language: sk
Date: 2013-07-02 00:00:00
Title: Vec T-346/13: Žaloba podaná 2. júla 2013 — Helénska republika/Komisia

24.8.2013   
            
            
               SK
            
            
               Úradný vestník Európskej únie
            
            
               C 245/15
            
         Žaloba podaná 2. júla 2013 — Helénska republika/Komisia
   (Vec T-346/13)
   2013/C 245/19
   Jazyk konania: gréčtina
   
      Účastníci konania
   
   
      Žalobkyňa: Helénska republika (v zastúpení: I. Chalkias, X. Basakou a A. Vasilopoulou)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil vykonávacie rozhodnutie Komisie 2013/214/EÚ z 2. mája 2013, ktorým sa z financovania Európskou úniou vylučujú určité výdavky vynaložené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF), v rámci Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV) [oznámené pod číslom C(2013) 2436] (Ú. v. EÚ L 123, 2013, s. 11) v rozsahu, v akom sa týka Helénskej republiky, a
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Pokiaľ ide o finančné opravy upravené vo vykonávacom rozhodnutí Komisie z 2. mája 2013, ktorým sa z financovania Európskou úniou vylučujú určité výdavky vynaložené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF), v rámci Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV) [oznámené pod číslom C(2013) 2436] (Ú. v. EÚ L 123, 2013, s. 11), v rozsahu, v akom sa týmto rozhodnutím ukladá Helénskej republike finančná oprava v celkovej výške 6 175 094,49 eura za výdavky, ktoré vynaložila v rámci Európskeho poľnohospodárskeho fondu pre rozvoj vidieka, os 2, 2007-13, opatrenia týkajúce sa plochy v rozpočtových rokoch 2009 a 2010 (rok predloženia žiadosti 2008 a 2009), Helénska republika uvádza tieto dôvody na zrušenie:
   Svojím prvým dôvodom na zrušenie Helénska republika tvrdí, že rozhodnutie nemá právny základ a nie je ani odôvodnené, pokiaľ ide o navrhovanú 5 % paušálnu opravu z dôvodu, že kontroly na mieste týkajúce sa všetkých prijatých záväzkov sa nevykonávali na všetkých poľnohospodárskych pozemkoch, ktoré sa uvádzajú v žiadostiach o pomoc na roky relevantné na účely vyšetrovania.
   Svojím druhým dôvodom na zrušenie Helénska republika tvrdí, že rozhodnutie týkajúce sa uloženia 2 % paušálnej opravy, ktoré je odôvodnené zistením, že boli nájdené všeobecné nedostatky týkajúce sa vysledovateľnosti kontrolných správ AEO, v rozpore s článkom 28 ods. 1 nariadenia Komisie č. 796/2004 (1), bolo prijaté na základe skutkového omylu a že v každom prípade nie je odôvodnené.
   Svojím tretím dôvodom na zrušenie Helénska republika tvrdí, že rozhodnutie nemá právny základ a nie je ani odôvodnené, pokiaľ ide o uloženie paušálnej 2 % opravy v samostatnej oblasti „ekologické poľnohospodárstvo“ a „ekologický chov“, keďže platobná agentúra bola povinná okrem osobitných kontrol, ktoré, ako sa preukázalo v konaní, vykonávali, pokiaľ ide o predmetné opatrenia, špecializované akreditované orgány v oblasti ekologického poľnohospodárstva a chovu, vykonávať svoje vlastné kontroly.
   Svojím štvrtým dôvodom na zrušenie Helénska republika tvrdí, že navrhovaná paušálna 5 % oprava je z dôvodu, že niektoré povinnosti, najmä tie týkajúce sa používania hnojív, produktov na ochranu rastlín, pesticídov a ostatných obdobných látok, podliehali predovšetkým vizuálnej kontrole, v rozpore so zásadou proporcionality. Rozhodnutie Komisie je nedostatočné a teda rozporné.
   
      (1)  Nariadenie Komisie (ES) č. 796/2004 z 21. apríla 2004, ktoré ustanovuje podrobné pravidlá na uplatňovanie krížového plnenia, modulácie a integrovaného správneho a kontrolného systému uvedeného v nariadení Rady (ES) č. 1782/2003, ktorým sa ustanovujú spoločné pravidlá pre režimy priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (Ú. v. EÚ L 141, 2004, s. 18; Mim. vyd. 03/044, s. 243).